Allerede ved første kontrol var der bid, da Tungvognscenter Nord søndag 17. november var på rastepladskontrol langs Nordjyske Motorvej. Fokus var på, om de parkerede lastbiler overholdt deres køre-/hviletider. En lastbil fra Bulgarien blev som den første tjekket, og det viste sig, at der var flere problemer. Lastbilen havde kørt rundt i Danmark i fire dage, uden at der var blevet betalt afgift til staten for at anvende de danske motorveje. - Chaufføren var heller ikke i besiddelse af et chaufføruddannelsesbevis, således at han lovligt kunne føre køretøjet. Og så var han også i færd med at afholde et regulært ugentligt hvil på over 45 timer, siger politikommissær Claus Kjær-Pedersen. Sådan et hvil må ikke holdes i lastbilen, og derfor udløste forseelserne en bøde på 37.000 kroner til chauffør og vognmand. Bøden skulle betales på stedet, fordi der var tale om en udenlandsk chauffør og en udenlandsk virksomhed. Det kunne virksomheden dog ikke – og derfor blev lastbilen sikret med hjullås, indtil bøden er betalt. Chauffører i polske lastbiler overtrådte reglerne Der var også problemer med to polsk indregistrerede biler, som holdt parkeret ved siden af den bulgarske lastbil. - I den første af de to polske lastbiler var to filippinske chauffører i færd med at lave mad. Vi kunne igen konstatere, at de var i gang med at afholde et regulært ugentligt hvil på over 45 timer i lastbilen, selvom det ikke er tilladt, siger Claus Kjær-Pedersen. Det udløste en bøde på 30.000 kroner, som et dansk speditionsfirma garanterede for med det samme, så lastbilen kunne køre videre. I den anden lastbil fra Polen var der to polske chauffører, som også var i gang med et langt hvil. Disse fik bøder for samlet set 30.000 kroner, som blev betalt på stedet med kreditkort. - Men der var trods alt to andre lastbiler på rastepladsen, som havde styr på tingene, siger politikommissæren.

Opsummering:
Tre ud af fem lastbilchauffører fik bøder for blandt andet at bryde lovgivningen om køre-/hviletid, da der var rastepladskontrol langs Nordjyske Motorvej.